15.5.2023
RO
Jurnalul Oficial al Uniunii Europene
C 173/21
Recurs introdus la 22 februarie 2023 de Autoridad Portuaria de Bilbao împotriva Hotărârii Tribunalului (Camera a cincea) din 14 decembrie 2022 în cauza T-126/20, Autoridad Portuaria de Bilbao/Comisia (Cauza C-110/23 P) (2023/C 173/29) Limba de procedură: spaniola Părțile Recurentă: Autoridad Portuaria de Bilbao (reprezentanți: D. Sarmiento Ramírez-Escudero și X. Codina García-Andrade, abogados) Cealaltă parte din procedură: Comisia Europeană
Concluziile recurentei — anularea Hotărârii Tribunalului, pentru motivele prezentate în cele trei motive de recurs și declararea faptului că hotărârea este afectată de o eroare de drept; — soluţionarea cauzei pe fond, în conformitate cu articolul 61 din statut și cu articolul 170 din Regulamentul de procedură, declarând că acţiunea de anulare a deciziilor atacate cu recurs în fața Tribunalului, prezentată în primă instanță de Autoridad Portuaria de Bilbao, trebuie să fie admisă; — obligarea Comisiei la plata cheltuielilor de judecată efectuate de Autoridad Portuaria de Bilbao atât în primă instanță, cât și în prezenta procedură în fața Curții.
Motivele şi principalele argumente
Primul motiv de recurs: Hotărârea Tribunalului este afectată de o eroare de drept, întemeiată pe încălcarea articolului 107 alineatul (1) TFUE, întrucât a admis că Comisia a concluzionat că Exención Fiscal de Bizkaia (scutirea fiscală acordată Bizkaia) este un avantaj fără a-l analiza ca pe un ansamblu complex.
În susținerea primului motiv, recurenta afirmă că raționamentul urmat de Tribunal pentru a concluziona în sensul lipsei unei măsuri cu caracter complex se întemeiază pe motive pur formale care se îndepărtează de analiza materială impusă de jurisprudența Curții.
Al doilea motiv de recurs: Hotărârea este afectată de o eroare de drept, întemeiată pe încălcarea de către Tribunal a articolului 107 TFUE, a Regulamentului 2015/1589 (1) și a jurisprudenței care le interpretează, coroborate cu articolul 4 alineatul (3) TUE, cu articolul 296 TFUE și cu articolul 41 din cartă, întrucât a considerat că Comisia nu trebuie să efectueze o analiză completă a datelor disponibile atunci când este de notorietate că există un singur beneficiar al schemei de ajutor.
În susținerea celui de al doilea motiv, se afirmă că existența unei singure entități care beneficiză de Exención Fiscal de Bizkaia (Autoridad Portuaria de Bilbao) este un fapt notoriu prevăzut de ordinea juridică spaniolă.
În acest caz, deși măsura poate fi calificată drept „schemă de ajutor” în sensul Regulamentului 2015/1589, Comisia trebuie să efectueze o analiză completă a datelor disponibile.
Situaţia se prezintă astfel în conformitate cu finalitatea originală a jurisprudenței, care permite Comisiei să nu efectueze o asemenea analiză, interpretată în lumina articolului 4 alineatul (3) TUE, a articolului 296 TFUE și a articolului 41 din cartă.
Al treilea motiv de recurs: Hotărârea este afectată de o eroare de drept, întemeiată pe încălcarea de către Tribunal a articolului 108 TFUE și a Regulamentului nr.
2015/1589, în lumina articolului 4 alineatul (3) TUE, întrucât acesta a considerat că, în cadrul unei proceduri de cooperare, obligațiile Comisiei sunt mai reduse decât cele care îi revin în cadrul unei proceduri de investigaţie.